
LÆRERE MED AUTORITET TRENGS MER ENN NOENSINNE

I dag er begrepet autoritet ute av både det pedagogiske hverdagsspråket og av den pedagogikken kommende lærere møter i sin lærerutdanning. Bare på avisenes sportssider skjer det at Henning Berg leder forsvaret med autoritet. Unntaksvis kan musikkanmelderen fortelle at en stor dirigent leder sitt orkester med autoritet. I skolen er det fortsatt lærere som opptrer med autoritet, men det er helst uten å snakke for mye om det. I dag slås og mobbes lærere i Oslo-skolen, landet mangler rekruttering til de avgjørende realfagene, lektorene er i ferd med å dø ut som lærerstand og lærerutdannelsen er mangelfull. I virkeligheten har lærere og norsk skole store problemer med å virkeliggjøre det foreldre, myndigheter og elever ønsker: nemlig å skape dannede og kunnskapsrike mennesker av barna. Årsakene til problemene er mange. Men en av de viktigste er at mange norske lærere ikke lenger har tilstrekkelig autoritet til å undervise og lede læring.

Autoritet er et nøkkelbegrep innenfor læring. Alle lærere har en juridisk autoritet som er knyttet til den stillingen de har og som gir dem rettigheter og plikter. Men den viktigste siden av autoriteten er den faktiske autoriteten som følger av anseelse. Der hvor læreren har en faktisk anseelse hos elevene, der blir hun hørt på og  forslagene hennes fulgt. Slik autoritet har sine røtter i faglighet og pedagogisk kompetanse: den læreren som har kunnskap og vilje til å legge opp læring som fører til gode resultater, hun får også autoritet. Men for å utøve autoritet, må læreren også være villig til å påtvinge elevene sin egen vilje, også i tilfeller der det er stor uenighet. Det gjelder f eks kravet til arbeidsro og viljen til innsats hos elevene; altså krav som er helt grunnleggende ellers i samfunnet. Bare på grunnlag av en faglig autoritet er det mulig for lærerne å gjennomføre oppdraget om formidle kunnskap og bidra til dannelse blant barn og ungdom.

I dag er autoritet i skolen nesten blitt synonymt med å være autoritær. Å utøve autoritet medfører midlertidig ubehag og distanse til andre mennesker. Men autoritet gir også bedre muligheter for å beskytte de svake. Uten virkelige forskjeller mellom lærer og elev forfaller dialogen som skal skape læring. Lærerautoritet overfor elever betyr å hjelpe dem til å forstå at de skal bli voksne. Bl a betyr det å lære seg til ikke alltid å handle på impuls, å satse energi og arbeidsinnsats selv om belønningen kommer mange måneder seinere og å holde ut et lite ubehag. Det er ikke kult å utøve autoritet. Det er mye kulere å være kompis og grei. I dag er det også mange voksne som velger å unngå distansen og ubehaget og prøver å forkle seg som ungdommer lengst mulig. Men lærere må ta et valg om å være nettopp voksne med autoritet. For det er det barn og ungdom trenger og kjenner seg frie sammen med. 

I den moderne selvutviklingsskolen blir det lagt vekt på at eleven skal utvikle personligheten sin og samspillet med andre. Noen ganger er argumentet mer samarbeid og disiplin fordi arbeidslivet krever det. Andre ganger skal elevene skilles etter kjønn fordi kvinnesaken krever det. Sterke krefter vil fortsatt svekke den faglige vurderingen fordi den skal hindre for læring. For få år siden ville de samme kreftene utvide karaktergrunnlaget til også å omfatte elevenes personlighet. Tradisjonelt har skolen lagt vekt på at elevene skulle bli til noe. I dag legger skolen stor vekt på at elevene skal bli til noen. 

I dag er det av mange grunner blitt vanskeligere enn tidligere å opptre med autoritet. Noen av grunnene ligger i samfunnsutviklingen der kontakten mellom kulturer gjør det vanskeligere å fastholde eget kulturgrunnlag som grunnverdier for oppdragelse og undervisning. Der hvor toleranse og forståelse ikke kombineres med egen verdiforankring, ligger verdirelativismen nær. Og relativisme er ikke noe godt grunnlag for skole. I samme retning virker nok den økende flyttingen i landet som frisetter oss fra lokale kulturer i by og på land, men som samtidig øker kravet til selvstendig livsorientering. Økende påvirkning fra særlig etermediene som pumper ut sitt budskap om intens selvrealisering, kokett selvforelskelse og et liv i velkledde og rene omgivelser gjør det heller ikke lettere for forfalne skoler og usikre, men snille lærere å opptre med autoritet. Den post-moderne stemningen av rastløshet, raske og ofte lite gjennomtenkte forandringer og følelsen av at det meste er midlertidig gjør det vanskeligere å få elevene til å satse på utdanning der belønningen først kommer om noen år. Satisfaction now, lyder det konstant fra CD-spilleren.

Det er lite vi kan gjøre med internasjonale utviklingstrekk. Men vi står fritt til å utforme vår egen skole- og utdanningspolitikk slik at vi ikke bidrar til ødelegge muligheten for å arbeide målrettet i skolen. Et av de første spørsmålene som må stilles er hva som kan gjøres for at lærerne skal få anledning til å undervise og veilede slik at elevene kommer inn i en målrettet læring. I dag har alle adgang til skolen enten de er klare for å lære eller ikke. Også de elevene som ikke ønsker eller får til å lære, går år etter år i skolen. Det bør nå gjøres en arbeidsdeling i skolen slik at lærerne skal undervise og veilede; de skal hverken drive psyko- eller atferdsterapi, heller ikke være sosionomer eller elevkompiser. De elevene som er klare for å lære sammen med voksne lærere, må få gjøre det. De andre elevene må forberedes på at de skal lære, eller de må få veiledet opphold i arbeidslivet og beholde sin rett til skole for seinere bruk. Alle elever må få utfordringer de kan mestre og oppleve at deres prestasjoner blir verdsatt. Dette betyr at dagens modell av enhetsskolen må forandres. Hvis det ikke skjer, vil læremotiverte elever etter hvert trekke over til private skoler og forvandle de offentlige skolene til oppbevaringsinstitusjoner. I dag er lærerne overbelastet med oppgaver som ikke har noe med deres kompetanse å gjøre. La dem få konsentrere seg om undervisning og veiledning.

Situasjonen i skolen har preget pedagogikken og lærerutdannelsen. I hele grunnskolen underviser i dag lærere nesten uten fagutdannelse. Ideen om at læreren skulle være allmennlærer er løst ved at lærerstudentene lærer lite om mye. På noen fagområder må høyskolene undervise de kommende lærere på videregående skoles nivå fordi kunnskapsnivået ligger der. Så tenkte man seg vel at det var pedagogikken som skulle ivareta helheten eller allmenndannelsen. Men det henger dårlig sammen med at sentrale fag som utdanningshistorie og pedagogisk filosofi knapt nok eksisterer i norsk lærerutdannelse til tross for at universitetsfagene har mye å tilby på disse områdene. Hovedstrømmen innenfor norsk praktisk pedagogikk er psykologisk inspirert og elevsentrert. Det fører til at elevenes kortsiktige interesser – gøy, trivsel, action, moderat arbeidsmengde, minst mulig ubehag – har en tendens til å bli prioritert på bekostning av elevenes langsiktige interesser – kunnskap, gode arbeidsvaner, robusthet. Og dette henger også sammen med den manglende autoriteten: der den svekkes sterkt, oppstår det nye autoriteter blant elevene. Og de nye autoritetene satser mest på de kortsiktige interessene.

Sammen med autoritetsbegrepet har ideen om god undervisning vært i eksil i norsk pedagogikk. Det er ikke mer enn ti år siden jeg ledet et nasjonalt studieplanarbeid med å lage en plan for lærerstudentenes praksisopplæring. Da ble jeg strengt irettesatt av en representant for Norsk Lærerlag fordi jeg ville ha inn ”god undervisning” som et mål. I de siste tredve årene har både foreldre og elever snakket om god undervisning, men mange fremtredende lærerrepresentanter og mange fagpedagoger ville ikke ta ordet i sin munn. Dette for pedagogikken ta sin del av skylden for. Når sentral faglitteratur argumenterer begrepet god undervisning ut av skolen og lærerutdannelsen, kan det gå så galt at teorien forandrer virkeligheten. I lærerutdannelsen er det i dag ikke øvingslærere og veiledere som tar på seg ansvaret med å vise eksempler på hva god undervisning er. Nei, den utfordringen blir overlatt til nybegynnerne mens de erfarne nøyer seg med å fortelle om god undervisning. Men de avstår fra å modellere og vise eksempler. Øvingslærere og veiledere har i dag abdisert som eksperter på undervisning. De nøyer seg med å være kommentatorer. 

I pakt med at lærerautoriteten er smuldret opp, har pedagogikken og skolemyndighetene forsøkt å fylle tomrommet ved å vise til at elevene kan ta ansvar for egen læring. Den selvgående eleven er enhver lærers drøm og mål, men denne selvstendigheten skal ikke være utgangspunktet for opplæringen, men sluttpunktet. Grunnidéen bak en skole eller utdanningsinstitusjon er at det eksisterer en forskjell i kunnskap og kompetanse mellom de som er ansatt til å lære fra seg, og de som kommer for å tilegne seg kunnskap og kompetanse. Det er fortsatt lærerne som må ha faglig oversikt og kunnskap og som må legge opp løpet for elevene. Innenfor den rammen er det ønskelig med mest mulig selvstendighet for elevene. Men en elev som begynner et skoleår kan ikke ha full oversikt over det han skal til å lære. Derfor kan han heller ikke gjøre kompetente valg om faginnhold og metoder i sin egen opplæring – som han jo nettopp skal til å begynne på. Men myndighetene har overdrevne forestillinger om elevenes medvirkning, f eks når det gjelder valg av lærebøker. Der skal elevene være med, heter det, og lærerne skal legge til rette. Men selv innfører statsråd Giske en ordning der videregående skoler kjøper lærebøker og låner dem ut over år til elevene. Og hvordan har så statsråden tenkt at elevene skal være med å velge lærebøker når statsråden allerede har valgt for dem? Dobbeltkommunikasjon fra øverste hold svekker lærernes autoritet.

Ikke sjelden blir den teknologiske utviklingen brukt som påskudd for å svekke lærerautoriteten. I dag sitter foreldrene på barnas fag når det gjelder innsikt og kunnskap, hevdes det. Særlig blir det henvist til de store kunnskapsbasene på Internett når poenget er at læreren ikke lenger kan være fagautoriteter. For ingen kan ha oversikt over Internett og elevene er flinkere enn lærerne til å surfe på Internett, sies det triumferende. Men virkeligheten er at elevene ikke har forutsetninger for å finne solid kunnskap på Internett. Ikke hvis de skal holde på alene og ha fullt ansvar for utvalg og vurdering. Det er læreren med solid fagkunnskap som kan vurdere hva fagstoffet på Internett er verdt: er det i samsvar med anerkjente fremstillinger? Er argumentasjonen god og henvisningene tillitsvekkende? I dagens kunnskapssamfunn er det mer enn noen gang behov for en lærerautoritet som kan hjelpe og støtte elevene, og som kan vurdere den kunnskapen som flyter på Internett. 

I dag er lærerautoriteten svekket og elevene makter ikke selv å fylle tomrommet som er oppstått. Det må gjøres et alvorlig grep for å holde enhetsskolen i live, og lærerne må få holde på med undervisning og veiledning. Lærerutdannelsen må forandres slik at lærere i grunnskolen får mer dyptgående fagkompetanse, og undervisningskompetanse må begrenses til deler av grunnskolen. Allmenndannende dimensjoner i pedagogikken som historie og filosofi må sterkere inn for å styrke lærerutdannelsen og gi lærerstudentene kunnskap om verdier og ideer bak norsk og internasjonal utdanningspolitikk. I kunnskapssamfunnet trenger vi mer enn noen gang lærere som kan undervise og veilede med autoritet. Det skulle være en hovedoppgave for forskning, lærerutdannelse og skoler og fremelske og utvikle en moderne lærerautoritet som kan ta et fastere grep om undervisning og veiledning i norsk skole. 

